
(HÓKUSZ)POCUS A MENTŐBEN-SÜRGŐSSÉGI ELLÁTÓK ATTITŰDJE A MOBIL ULTRAHANG PREHOSPITÁLIS ALKALMAZÁSÁVAL KAPCSOLATBAN

Kulcsszavak: ultrahang; mobil ultrahang; sürgősségi betegellátás
Célkitűzés: Azonosítani a mobil ultrahang prehospitális gyakorlatban való felhasználási lehetőségeit, az ellátó személyzet véleménye és ismeretei alapján.
Adatok és módszerek:
Keresztmetszeti, kvantitatív vizsgálatunkat online kérdőíves adatgyűjtés segítségével végeztük, magyarországi, aktív, 18. életévüket betöltött mentődolgozók körében, a 2023.03.01.–03.31. közötti időszakban. Saját szerkesztésű kutatási eszközünk hasi és mellkasi kórképek kezelésében való alkalmazásra és a PoCUS használatával kapcsolatos ismeretekre vonatkozó kérdéseket tartalmazott. A felmérésben való részvétel önkéntes és anonim volt. A kitöltők száma 60-an volt (N=60). A kapott adatokat SPSS 25.0 statisztikai szoftverekkel dolgoztuk fel leíró és összefüggéseket feltáró elemzések (Khi-négyzet próba, kétmintás T próbát, ANOVA teszt, korreláció analízis) segítségével. Az eredményeket p<0.05 esetén tekintettük szignifikánsnak.
Eredmények: A kitöltők 76.7%-a férfi volt, átlag életkoruk 43.28 év. Beosztásukat tekintve 75% mentőtisztként tevékenykedett, 76.7% már több, mint 10 évet töltött a mentésben. A PoCUS felhasználhatóságát mellkasi kórképek esetén összességében átlagosan 35.85+/-69.67 pontra értékelték (11-55 pont között) a megkérdezettek, míg hasi kórképeknél 28.53+/-8.27 pontra (9-45 pont között). Legnagyobb mértékben pneumothorax (4.06+/-1.17 pont) és szabad hasi folyadék (4.27+/-0.96 pont) esetén vélték hasznosnak. Szervrendszerenként vizsgálva az attitűdöt pozitív korrelációt találtunk (p<0.001, r=0.688), melyet az iskolai végzettség is befolyásolt (has p=0.02) Ultrahang protokollok közül legtöbben a FAST (70%) és eFAST (48.3%) eljárásrendeket ismerték, előbbit a helyszínen is nagy magabiztossággal alkalmaznák. Egy 10-es skálán a minta 7.00+/-2.92 pontra értékelte azt, hogy ALS egységen mennyire tartanák hasznosnak az eszköz rendszeresítését, végzettség tekintetében leginkább az MSc képesítésűek voksoltak mellette (p<0.001), a mentésben eltöltött idő viszont nem volt hatással rá (p=0.41).
Következtetések: A magyarországi ALS egységvezetők szívesen használnák a mobil ultrahangot, mint diagnosztikus eszközt és eltérő mértékben rendelkeznek ismerettel a felhasználással kapcsolatban. 



